Document ID: /fineweb-2-swissfilter-quality_10-filterrobots/filtered/02818.jsonl.gz/102

U izdanju Večernjeg lista od ponedjeljka, u seriji predstavljanja kandidata za Večernjakovu domovnicu možemo pročitati prilog Jasne Lovrinčević o Ani Badrov. Mlada glazbenica Ana Badrov iz Švicarske je djevojka velikog talenta za glazbu, ples i jezike. Nakon što je prošle godine u zabavnom dijelu programa Večernjakove Domovnice izvela ariju O mio babbino caro iz Puccinijeve opere Gianni Schicchi te još nekoliko pjesama, organizatori su je ove godine odabrali među glavne izvođače.
VL: Kako je tekao Vaš glazbeni razvoj?
– U Hrvatskoj katoličkoj misiji Basel, gdje sam kao djevojčica pjevala za Božić i Uskrs. Od malih sam nogu naučila pjevati pred brojnom publikom, pa danas nemam tremu prije nastupa. U školi mi je izborni predmet bila glazba. Klavir sam počela svirati s 13 godina. Upis na glazbenu akademiju nije bio jednostavan. Godinu dana pripremala sam se na Akademiji u Baselu da bih je uspjela i upisati.
VL: Kako i kada ste se odlučili da Vam glazba bude profesija?
– Klasična glazba me do 15. godine nije zanimala. Interesirala sam se za pop, jazz i musical. Kad sam jednog dana čula Schubertovu Ave Maria, oduševila sam se ljepotom te glazbe. Pokušala sam je otpjevati i osjetila da je to nešto potpuno drugačije. Tako sam sama naučila tu pjesmu, moja majka je to čula i predložila mi da je otpjevam za Veliku Gospu. Ja sam bila skeptična i nesigurna, ali sam skupila hrabrost i pitala svećenika, koji je oduševljeno pristao. Kada je došao dan nastupa, htjela sam odustati. Imala sam osjećaj da neću uspjeti. Tijekom mise sam sve manje osjećala nervozu i nesigurnost i za vrijeme prikazanja je slijedio moj nastup. Od prvog zvuka su mi krenule suze i svima onima koji su sjedili ispred, kroz mene su prolazila najljepša ali i najtužnija osjećanja. Smatram to kao veliki dar, jer sam bila jako mlada. Osjetila sam da je to profesija koja me ispunjava i da se jedino u glazbi mogu otvoriti i biti potpuno svoja, što je i do danas ostalo. Osjećam da je to velika sreća, što svoju najveću strast i ljubav mogu pretvoriti u svoj posao. Tri godine surađivala sam s profesoricom Danielom Weiss- Fiabane, koja je u meni vidjela veliki talent. S njom sam naučila tehniku, koja je pored talenta najvažnija. U pet godina glazbene edukacije, napredovala sam u pjevanju, glas mi ima karakter lirskog soprana, ali s lakoćom pjevam i kolorature, imam raspon glasa od skoro 4 oktave, naučila sam se ponašati na pozornici i pronašla svoj smjer. Sad me uči Roswitha Müller. Fascinirana sam talijanskom operom. Iako se bavim klasičnom glazbom, volim pjevati pop, jazz i zabavnu glazbu. Često se pratim na klaviru uz ljubavne balade.
VL: Što Vas još veseli?
– Plesala sam latino plesove u plesnoj školi kao djevojčica do 13. godine i danas je ostao moj najdraži sport, ali volim i plivanje i badminton. Volim putovanja, zbog raznolikosti kultura, tradicija i ljudi. Vrlo rado upoznajem nove ljude i njihov životni stil. Zanima me i povijest pojedinih zemalja i vrlo je interesantno za mene pratiti njihovu promjenu i razvoj. Zanima me i religija i filozofija.
VL: Pored njemačkog, tečno govorite i hrvatski ali i nekoliko još drugih jezika?
– S obzirom na to da sam hrvatsku dopunsku školu posjećivala samo dvije godine, hrvatski jezik pišem, čitam i govorim vrlo dobro. Volim strane jezike, pa ih govorim pet. Kad usporedim hrvatski sa stranim jezicima, prva prednost je komunikacija. Odrasla sam uz hrvatski jezik i zato mi je prirodnije i jednostavnije čuti pogreške u konverzaciji ili vidjeti ih u tekstu na hrvatskom. Zahvaljujem i svojim roditeljima na tome, da su nastojali razgovarati s nama djecom književnim hrvatskim, iako potječu iz podneblja gdje se govori ikavica. U djetinjstvu sam čitala hrvatske slikovnice, a danas knjige. Njemački i hrvatski smatram materinjim jezicima. Velika pomoć za strane jezike bilo mi je učenje latinskog jezika.
Jasna Lovrinčević
Još nije kasno da i vi vaše glasove poklonite nekom od kandidata iz Švicarske. Potražitze na kioscima Večernji list i ispunite priloženi kupon. Time sudjelujete u nagradnoj igri i omogućujete bolji ishod našim kandidatima iz Švicarske, a to su:
– mlada sportska nada – Ana Čančar iz Wallisa
– najpopularnija sportska momčad – MNK Croatia iz Appenzella
– najpopularnija pjevačica – Ana Badrov iz Basela
– najpopularniji pjevač – Ante Matić iz Berna
– najpopularnija glazbena skupina – TS Alkari iz Züricha